Από τον Θράσο Αβραάμ

Σε παραλία ¨μόνο για Έλληνες¨ φαίνεται πως θέλει να μετατρέψει την Πλαζ Τσαμάκια ο Δήμος Λέσβου που έχει την ευθύνη της διαχείρισης της μοναδικής οργανωμένης παραλίας που βρίσκεται μέσα στη Μυτιλήνη. Μετά την δημοσιότητα που πήρε το θέμα του χαρτιού που είχε αναρτηθεί στην είσοδο της Πλαζ και ζητούσε την επίδειξη διαβατηρίου για να μπει κάποιος μέσα και αφού αυτό βγήκε πριν λίγες μέρες είχαμε ακόμα ένα συμβάν ρατσιστικής απαγόρευσης.

Σύμφωνα με το ρεπορτάζ, Αφγανικής καταγωγής αλλοδαπός πήγε να μπει στην Πλαζ πληρώνοντας το αντίτιμο της εισόδου στο Ταμείο . Μόλις η ταμίας είδε ότι πρόκειται για σκουρόχρωμο άνδρα του ζήτησε να επιδείξει το δελτίο ταυτότητας του, το οποίο φυσικά εκείνος δεν διέθετε γιατί δεν είναι έλληνας πολίτης. Ο αλλοδαπός ο οποίος τυγχάνει να εργάζεται ως μεταφραστής προσφύγων της απάντησε στα ελληνικά ρωτώντας την για ποιο λόγο του ζητάει ταυτότητα. Η ταμίας του είπε ότι αυτές τις εντολές έχει από τον υπεύθυνο. Μετά από λίγο κάνει την εμφάνιση του ο κ. υπεύθυνος και επαναλαμβάνει την ίδια απαίτηση να δώσει δηλαδή την ταυτότητα του “αλλιώς δεν μπαίνει μέσα” .Ο Αφγανός μεταφραστής του απαντά με την ερώτηση ¨γιατί αστυνομία είσαι¨ και ο κ. υπεύθυνος του ανταπαντά ¨σιγά μη σου δώσω λογαριασμό¨ και τότε ο μεταφραστής κάλεσε την αστυνομία.

Ο υπεύθυνος και η ταμίας ισχυρίστηκαν στην αστυνομία ότι τηρούν οδηγίες και κανόνες που τους έχει δώσει ο Δήμος.

Οι άνδρες της Αστυνομικής Διεύθυνσης Λέσβου από την πλευρά τους αντί να επιβάλουν την νομιμότητα αρκέστηκαν να καταγράψουν το συμβάν ως ¨φραστική διένεξη μεταξύ αλλοδαπού και ημεδαπού¨ και αποχώρησαν από το σημείο!

Λίγο μετά και αφού ο μεταφραστής, που έπεσε θύμα αυτής της παράνομης ρατσιστικής συμπεριφοράς είχε φύγει από την πλαζ χωρίς να μπει ξανακάλεσε την αστυνομία και τους είπε ότι δεν έκαναν τίποτα. Εκείνοι του απάντησαν ότι αν θέλει μπορεί να πάει στο Τμήμα να καταθέσει μήνυση. Αυτό και έκανε. Το πρωί της επόμενης ημέρας προσήλθε στην Αστυνομική Διεύθυνση Λέσβου και κατέθεσε μήνυση κατά παντός υπευθύνου για διάφορα αδικήματα που σχετίζονται με την παράνομη άρνηση εισόδου των υπευθύνων της Πλαζ. Η δικογραφία που σχηματίστηκε έχει διαβιβαστεί στην Εισαγγελία Πρωτοδικών Μυτιλήνης για ν ακολουθηθεί η ποινική διαδικασία. Ο μηνυτής δήλωσε ότι “οι Έλληνες είστε δίκαιος λαός και γι αυτό σας θαυμάζω. Τώρα περιμένω να δικαιωθώ”.

Θυμίζω ότι διαχείριση της πλαζ έχει παραχωρηθεί εδώ και χρόνια από τον ΕΟΤ στο Δήμο Λέσβου και η ευθύνη της διαχείρισης αυτής ανήκει στην Αναπτυξιακή Δημοτική Εταιρία Λέσβου (ΑΔΕΛ ΑΕ). Μέσα στην πλαζ λειτουργεί καφετέρια την οποία μισθώνει ιδιώτης και λειτουργεί τους μήνες του καλοκαιριού. Αν και το συμβάν είναι γνωστό στους αρμοδίους μέχρι σήμερα ο Δήμος Λέσβου δεν έχει πάρει κάποια θέση για τα όσα συμβαίνουν στην Πλαζ Τσαμάκια.